SKRIFTLIG FORESPØRGSEL E-3567/02

af Bart Staes (Verts/ALE)og Jan Dhaene (Verts/ALE) til Kommissionen

(12. december 2002)

Om: Ansøgning om et .eu-domænenavn

Forordning (EF) nr. 733/2002(1) vedrører implementering af et topdomæne .eu. Heri fastslås, at implementering af et sådant topdomæne skal give flere valgmuligheder, større konkurrence og fremme det indre marked. I artikel 4, stk. 2, litra b, anføres de forskellige aktører, der kan ansøge om og registrere et domænenavn. I artikel 5, stk. 1, anføres meget rimeligt, at medlemsstaterne inden tre måneder efter forordningens ikrafttræden kan meddele en liste over domæner af f.eks. geopolitisk art. Derefter indledes registreringsprocessen fra 2003 via ICANN i overensstemmelse med notatet fra november 2002 om topdomænet .eu. I løbet af 2003 kan de forskellige organisationer, virksomheder og fysiske personer så ansøge om domænenavne. En begrænset kontrol viser imidlertid, at der endnu ikke er sikret tilstrækkelig information af befolkningen. Desuden er de forskellige internetudbydere endnu ikke nået frem til nogen ensartet pris på et .eu-domænenavn.

Kan Kommissionen bekræfte ovenstående og oplyse, hvorledes den påtænker at fremme informationen til borgerne?

Har Kommissionen, for så vidt angår ikke-regeringsmæssige formål, en præcis, på forhånd fastlagt tidsplan og en procedure for ansøgning om .eu-domænenavne?

Tager Kommissionen ved de forskellige ansøgninger om et .eu-domænenavn udgangspunkt i, om der er tale om en erhvervsdrivende organisation eller en ikke-erhvervsdrivende organisation?

I bekræftende fald:

- Hvad anser Kommissionen for en rimelig pris for en ansøgning om et .eu-domænenavn for henholdsvis en erhvervsdrivende organisation og en ikke-erhvervsdrivende organisation?

- Bør sociale organisationer, som f.eks. paraplyorganisationer for europæiske studenterorganisationer, menneskerettighedsorganisationer og europæiske borgerinitiativer ikke kunne opnå et gratis domænenavn?

I benægtende fald:

- Hvorledes påtænker Kommissionen at give de ikke-erhvervsdrivende organisationer en ærlig chance for at ansøge om et domænenavn?

(1) EFT L 113 af 30.4.2002, s. 1.

Svar afgivet på Kommissionens vegne af Erkki Liikanen

(3. marts 2003)

Som nævnt af de ærede medlemmer forventes det, at topdomænet .eu (TLD for Top Level Domain) vil blive taget i brug i løbet af 2003.

Tidsplan for, hvornår .eu vil stå til rådighed

Der er behov for yderligere gennemførelsesforanstaltninger, inden administratoren indleder sit virke. Procedurens resterende faser er skitseret på .eu websiden på netstedet om informationssamfundet(1), og det drejer sig navnlig om udpegelsen af .eu TLD administratoren og indgåelsen af en kontrakt mellem administratoren og Kommissionen, samt uddelegering af .eu TLD til administratoren og vedtagelse af generelle retningslinjer.

I betragtning af de udestående gennemførelsesforanstaltninger og behovet for at vedtage generelle retningslinjer i overensstemmelse med proceduren i Europa-Parlamentets og Rådet forordning (EF) nr. 733/2002 af 22. april 2002 om implementering af topdomænet .eu og efter høring af administratoren kan der på nuværende tidspunkt ikke fremlægges en præcis tidsplan for, hvornår domænenavne i .eu TLD bliver disponible.

Information om topdomænet .eu.

Forskellige kilder tilbyder allerede information om topdomænet .eu, bl.a. Kommissionens netsted(2), pressemeddelelser og EF-Tidende (offentliggørelsen af forordning (EF) nr. 733/2002 og indkaldelsen af interessetilkendegivelser med henblik på udvælgelsen af .eu TLD administratoren)(3). En stor del af denne information kan også findes med søgemaskiner. Svar på spørgsmål dirigeres via informationstjenester som f.eks. info-desk på Europa netstedet(4) eller Euro Info Centre.

Formidlingen af information om .eu TLD skal derudover varetages af .eu TLD administratoren. I forordningen stilles der krav om, at administratoren hører de berørte parter om den første registreringspolitik. I forordningens betragtning 21 gøres det klart, at berørte parter omfatter

offentlige myndigheder, virksomheder, organisationer og fysiske personer. I forbindelse med indkaldelsen af interessetilkendegivelser med henblik på udvælgelsen af .eu TLD administratoren blev ansøgerne anmodet om at fremlægge information om, hvilke foranstaltninger de planlægger for effektivt at fremme .eu TLD.

Forskel mellem anmodninger om .eu domænenavne fra ikke-erhvervsdrivende og erhvervsdrivende organisationer.

Administratoren vil få overdraget organisationen, administrationen og ledelsen af .eu TLD. I forordningen er det fastlagt, at administratoren skal opkræve gebyrer, der er direkte baseret på de dermed forbundne omkostninger, og Kommissionen forbeholder sig ret til at kontrollere forvaltningen af .eu TLD, herunder dennes prispolitik.

(1) http://europa.eu.int/information_society/topics/telecoms/internet/page2/text_en.htm.

(2) http://europa.eu.int/information_society/topics/telecoms/internet/eu_domain/index_en.htm.

(3) EFT C 208 af 3.9.2002.

(4) http://europa.eu.int/information_society/newsroom/press_services/contact/text_en.htm.